*A határozati javaslat elfogadásához*

***egyszerű***  *többség szükséges,*

*az előterjesztés* ***nyilvános ülésen tárgyalható****!*

*99. számú előterjesztés*

Bátaszék Város Önkormányzata Képviselő-testületének 2017. május 17-én,

16,00 órakor megtartandó ülésére

*A Norvég Alap Kétoldalú kapcsolatok fejlesztése felhívásra pályázat benyújtása*

|  |
| --- |
| **Előterjesztő:** Dr. Bozsolik Róbert polgármester **Készítette:** Takácsné Gehring Mária aljegyző **Törvényességi ellenőrzést végezte:** Kondriczné dr. Varga Erzsébet jegyző**Tárgyalja:**PG Bizottság: 2017. 05. 17. |

**Tisztelt Képviselő-testület!**

A Norvég Alap Képoldalú kapcsolatok fejlesztése címmel pályázatot hirdetett a 30 ezernél kisebb lakosságszámú települések részére együttműködési projektek megvalósítására norvég partnerrel. A projekt valóságos értéke és a lényege a kapcsolatteremtés és felkészülés a Norvég Alap következő, 2014-2021-es programozási időszakára, melynek 5 fő témáit az ún. Kék Könyv tartalmazza. Ezek az alábbiak:

1. Innováció, kutatás, képzés és versenyképesség
2. **Társadalmi befogadás, ifjúsági foglalkozás, a szegénység csökkentése**

ezen belül: Európai közegészségügyi kihívások, melyen belüli támogatási terület az egészséges és aktív időskor. Ehhez kapcsolódva a javasolt intézkedés **Átmenet a házon belüli (idősotthoni) gondozástól a házon kívüli külső gondozásig (beleértve a mentális egészség ápolását is)**

1. Környezet, energia, klímaváltozás és alacsony karbon kibocsátású gazdaság
2. Kultúra, civil társadalom, jó kormányzás, alapvető jogok és szabadság
3. Jog és belügy

Elképzelésünk, hogy 2018-ban egészséges és aktív időskor, ezen belül átmenet a házon belüli (idősotthoni) gondozástól a házon kívüli külső gondozásig (beleértve a mentális egészség ápolását is) témakörű pályázat megírására, és támogatás esetén megvalósítására vállalkoznánk, melyet jelentős mértékben segítene egy a jelzett pályázat keretében megtalált partner.

A kétoldalú kapcsolatfelvételt elősegítő pályázatot 2017. június 30-áig lehet benyújtani, elfogadás esetén pedig 2017. október 31-éig kell megvalósítani. A projekt maximális költségvetése **25 ezer Euró** lehet, mely 100 %-os támogatást jelent. A pályázatokat a beérkezés sorrendjében bírálják el, és várhatóan 5-8 pályázat kerül támogatásra. A projekt benyújtásának feltétele, hogy a **magyar pályázó rendelkezzen norvég partnerrel**. A pályázatot **angol nyelven és elektronikusan** kell benyújtani.

Az előkészítés során felvettük a kapcsolatot Kovács Dezső PhD. c. egyetemi tanárral, aki már a megyében hasonló típusú projekt megvalósításán is dolgozott. Kovács úr vállalná a 2-2,5 héten belül a pályázat angol nyelven történő elkészítését, melynek költsége bruttó 325.000 Ft, melyet saját forrásból kellene biztosítani, és mely összeg a pályázatban nem elszámolható.

A pályázatíró rendelkezik megfelelő kapcsolatokkal a norvég oldalon, így a legfőbb feltétel általa biztosítható lenne.

Kérem a tisztelt képviselő-testület, hogy a pályázaton való részvételt biztosítsa a határozati javaslat elfogadásával.

**Határozati javaslat:**

**pályázat benyújtására a Norvég Alap Kétoldalú kapcsolatok fejlesztése felhívására**

Bátaszék Város Önkormányzatának Képviselő-testülete

1. támogatja a pályázat benyújtását a Norvég Alap Kétoldalú kapcsolatok fejlesztése felhívására annak érdekében, hogy egy későbbi az egészség és aktív időskor támogatási terület megvalósítása témájú pályázat benyújtását elősegítse,
2. a pályázat benyújtása érdekében támogatja a kapcsolatfelvételt egy a pályázatban megnevezett norvég partnerrel,
3. a pályázat megírásával megbízza Kovács Dezső PhD c. egyetemi tanárt (7635 Pécs, Erdész u. 35.),
4. a pályázat megírásáért a bruttó 325.000 Ft, azaz Háromszázhuszonötezer forint összeget az önkormányzat 2017. évi költségvetése általános tartalék kerete terhére biztosítja.

Határidő: 2017. június 30.

Felelős: Takácsné Gehring Mária aljegyző

 (a pályázat benyújtásáért)

Határozatról értesül: pályázatíró

 BKÖH pénzügyi iroda

 irattár